Constantin Niță a participat la un eveniment economic, unde a răspuns la mai multe întrebări.

Moderator: Care a fost cea mai bună decizie pe care aţi luat-o anul trecut?

Constantin Niță: Toate. Toate au fost bune. (râde)

Moderator: Toate? Atunci una mai puţin bună.

Constantin Niță: Ce vreţi să spun? Că eu am luat decizii proaste?

În glumă - aşa a răspuns ministrul Energiei la întrebările la care nu a avut un răspuns clar. Şi nu au fost puţine.

Moderator: Vin chinezii?

Constantin Niță: Sunt convins că da.

Moderator: Unde?

Constantin Niță: Peste tot.

„Dacă în două-trei zile aș fi putut să cunosc tot ce se întâmplă în industria românească, aș fi superinteligent, dar nu cred că sunt chiar atât de inteligent încât în două zile să aflu chiar tot. De exemplu, Oltchim, am o idee. Restul încă sunt în analiză”, a precizat ministrul.

Şi nu a vorbit numai de problemele de la Ministerul Economiei, unde este interimar de câteva zile. La fel de neclară este şi strategia energetică pe care vrea să o dezvolte de aproape doi ani, de când a intrat la guvernare.

În anul în care trebuie restabilit nivelul redevenţelor plătite de cea mai mare companie din România, nu au fost făcute nici măcar propuneri.

„Am fost invitați la discuții cu autoritățile, dar la această oră, în data de 25 februarie, nu avem nicio propunere”, susține Mariana Gheorghe, director general al Petrom.

Valoarea ţiţeiului extras anual din România este de aproape trei miliarde de euro, dar statul încasează din redevenţe sub 300 de milioane de euro, adică mai puţin de 10%.